Polisieman in hof vir seksuele misdrywe met dogtersŉ Polisiebeampte van KwaZulu-Natal verskyn Woensdag in die hof nadat sy dogters hom van verkragting en seksuele aanranding aangekla het. Volgens die provinsie se departement van maatskaplike ontwikkeling het die pa homself verlede Dinsdag aan die Onafhanklike Polisie-ondersoekdirektoraat (Opod) oorgegee. Ncumiza Fandesi, woordvoerder van die departement, het gesê die polisiebeampte gaan in die Ntuzuma-landdroshof verskyn. Hy word daarvan beskuldig dat hy een van sy dogters (16) herhaaldelik verkrag het, en sy ander dogter (15) seksueel aangerand het. “Die oudste dogter beweer haar pa het haar van verlede jaar af begin verkrag. Die 15-jarige beweer sy word sedert Maart seksueel aangerand,” het Fandesi gesê. Die polisiebeampte, van die KwaMashi-polisiestasie, gaan na verwagting om borgtog aansoek doen. Die twee dogters en hul negejarige sussie is na ŉ plek van veiligheid genem.